TEAMG เดินหน้าชิงงานรัฐ-เอกชน เติมแบ็คล็อกปี 65 แตะ 4 พันลบ.
TEAMG โชว์ผลงานไตรมาส 1/65 กวาดรายได้ 417 ลบ. โต 5% เดินหน้าประมูลงานภาครัฐและเอกชน ลุ้นคว้างานสาธารณูปโภคขนาดใหญ่เพียบ ดันแบ็คล็อกปี 65 แตะ 4 พันลบ.
TEAMG โชว์ผลงานไตรมาส 1/65 กวาดรายได้ 417 ลบ. โต 5% เดินหน้าประมูลงานภาครัฐและเอกชน ดันแบ็คล็อกปี 65 แตะ 4 พันลบ.
12 พ.ค. 2565

ดร.อภิชาติ สระมูล ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ผลการดำเนินงานสำหรับไตรมาส 1/2565 สิ้นสุดวันที่ 31 มีนาคม 2565 บริษัทมีรายได้รวม 417.02 ล้านบาท เพิ่มขึ้น 20.61 ล้านบาท หรือ 5.2% เมื่อเทียบกับช่วงเดียวกันของปีก่อน จากการรับรู้รายได้จากโครงการภาคเอกชน รวมถึงการกลับมาได้รับงานโครงการต่างประเทศช่วงปลายปี 2564 หลังจากสถานการณ์การแพร่ระบาดโควิด-19 คลี่คลาย และมีกำไรสุทธิอยู่ที่ 18.34 ล้านบาท
ทั้งนี้เมื่อเทียบกับช่วงเดียวกันของปีก่อน บริษัทมีรายได้จากการขายและให้บริการ อยู่ที่ 413.54 ล้านบาท เพิ่มขึ้น 24.66 ล้านบาท หรือ 6.3% แบ่งเป็นรายได้จากโครงการเอกชน 122.13 ล้านบาท เพิ่มขึ้น 3.27 ล้านบาท คิดเป็นเพิ่มขึ้น 3 % ซึ่งเป็นการรับรู้รายได้อย่างต่อเนื่อง รวมถึงรายได้จากโครงการต่างประเทศอยู่ที่ 31.78 ล้านบาท เพิ่มขึ้น 1.46 ล้านบาท หรือ 6 % จากการให้บริการโครงการศึกษาและออกแบบขนาดใหญ่ในประเทศลาวเมื่อช่วงปลายปีที่ผ่านมา และรายได้ในส่วนของธุรกิจเกี่ยวเนื่องปรับตัวค่อนข้างสูง รายได้อยู่ที่ 48 ล้านบาท เพิ่มขึ้น 29 ล้านบาท หรือ 153 % จากรายได้จากงานบริการธุรกิจที่เกี่ยวเนื่องและรายได้จากการขายของโครงการลงทุน
ขณะที่รายได้จากโครงการภาครัฐ อยู่ที่ 211.62 ล้านบาท ปรับลดลง เนื่องจากโครงการขนาดใหญ่ของภาครัฐมีความล่าช้า ขณะที่ต้นทุนการขาย และให้บริการเพิ่มขึ้นอยู่ที่ 319.48 ล้านบาท เพิ่มขึ้น 10.9% ซึ่งเป็นการปรับตัวสูงขึ้นตามรายได้ที่เพิ่มขึ้น เมื่อเทียบกับช่วงไตรมาสเดียวกันของปีก่อน
“โดยในช่วงสถานการณ์โควิดที่ผ่านมา บริษัทต้องปรับแนวทางการบริหารจัดการที่เหมาะสม เพื่อให้การดำเนินงานยังคงเป็นไปตามแผนที่วางไว้ และเน้นความร่วมมือกับพันธมิตรทางธุรกิจเพิ่มโอกาสการได้งาน เพื่อสร้างการเติบโตให้กับบริษัทอย่างต่อเนื่อง” ดร.อภิชาติ กล่าว
อย่างไรก็ตาม หลังจากสถานการณ์การแพร่ระบาดของโควิด-19 ที่คลี่คลายลงประกอบกับการเปิดประเทศ ทำให้การ ดำเนินงานต่างๆ ในโครงการภาครัฐและเอกชนเริ่มกลับมาฟื้นตัว ส่งผลให้บริษัทสามารถรับงานได้เพิ่มมากขึ้น รวมถึงงานในต่างประเทศที่เริ่มกลับมามีรายได้หลังจากชะลอไปในช่วงปีที่ผ่านมา ทำให้บริษัทมี Backlog กว่า 3,750 ล้านบาท รวมทั้งในปี 2565 ยังมีโอกาสงานสาธารณูปโภคขนาดใหญ่อีกหลายโครงการ จึงมีโอกาสที่งานในมือ (Backlog) จะแตะ 4,000 ล้านบาทได้ในปีนี้